钦定古今图书集成/理学汇编/文学典/第054卷 > 卢纶〈吉中孚 韩翃 钱起 司空曙 苗发 崔峒 耿𣲗 夏侯审 李端〉
## 钦定古今图书集成/理学汇编/文学典/第054卷 > 卢纶〈吉中孚 韩翃 钱起 司空曙 苗发 崔峒 耿𣲗 夏侯审 李端〉

按《唐书文艺传》：“卢纶，字允言，河中蒲人。避天宝乱，客
鄱阳。大历初，数举进士，不入第。元载取纶文以进，补
阌乡尉，累迁监察御史，辄称疾去。坐与王缙善，久不
调。浑瑊镇河中，辟元帅判官，累迁检校户部郎中。尝
朝京师，是时舅韦渠牟得幸，德宗表其才，召见禁中，
帝有所作，辄使赓和。异日问渠牟：‘卢纶、李益何在’？答”
曰：“卢纶从浑瑊在河中，驿召之，会卒。纶与吉中孚、韩
翃、钱起、司空曙、苗发、崔峒、耿𣲗、夏侯审、李端，皆能诗
齐名，号大历十才子。”宪宗诏中书舍人张仲素访集
遗文，文宗尤爱其诗，问宰相：“纶文章几何，亦有子否？”
李德裕对：“纶四子：简能、简辞、弘正、简求，皆擢进士第，
在台阁”，帝遣中人悉索家笥，得诗五百篇以闻。
中孚，鄱阳人，官户部侍郎。

翃，字君平，南阳人。侯希逸表佐淄青幕府，府罢，十年
不出。李勉在宣武，复辟之，俄以驾部郎中知制诰。时
有两韩翃，其一为刺史，宰相请孰与，德宗曰：“与诗人
韩翃。”终中书舍人。

起，吴兴人。天宝中举进士，与郎士元齐名，时诏曰：“前
有沈、宋，后有钱、郎。”终考功郎中。

曙，字文初，广平人。从韦皋于剑南，终虞部郎中。
发，晋卿子，终都官员外郎。

峒，终右补阙。

𣲗，右拾遗。

审侍御史。

端，赵州人。始，郭暧尚昇平公主，主贤明有才思，尤招
纳士，故端等多从暧游。暧尝进官，大集客，端赋诗最
工。钱起曰：“素为之，请赋起姓。”端立献一章，又工于前，
客乃服，主赐帛百。后移疾江南，终杭州司马。

按《旧唐书卢简辞传》：“简辞父纶，天宝末进士，遇乱不
第，奉亲避地于鄱阳，与郡人吉中孚为林泉之友。大
历初，还京师，宰相王缙奏为集贤学士、秘书省校书
郎。王缙兄弟有诗名于世。缙既官重，凡为延辟，皆辞
人名士以纶能诗，礼待逾厚。会缙得罪，坐累。久之，调
陕府户曹，河南密县令。建中初，为昭应令。朱泚之乱”，
咸宁王浑瑊充京城西面副元帅，乃拔纶为元帅判
官，检校金部郎中。贞元中，吉中孚为翰林学士、户部
侍郎，典邦赋，荐纶于朝。会丁家艰而中孚卒。太府卿
韦渠牟得幸于德宗，纶即渠牟之甥也，数称纶之才。
德宗召之内殿，令和御制诗，超拜户部郎中。方欲委
之掌诰，居无何卒。初，大历中，诗人李端、钱起、韩翃辈，
能为五言诗，而辞情捷丽，纶作尤工。至贞元末，钱、李
诸公凋落，纶尝为《怀旧诗》五十韵，叙其事曰：“吾与吉
侍郎中孚、司空郎中曙、苗员外发、崔补阙峒、耿拾遗
𣲗、李校书端，风尘追游，向三十载。数公皆负当时盛
称荣耀。未几，俱沉下泉。伤悼之际，常畅博士追感前
事，赋诗五十韵见寄”，《辄有所酬以申悲旧兼寄夏侯
审侍御》其历言诸子云：“侍郎文章宗，杰出淮楚灵。掌
赋若吹籁，司言如建瓴。郎中善庆馀，雅韵与琴清。郁
郁松带雪，萧萧鸿入冥。员外真贵儒，弱冠被华缨。月
香飘桂实，乳溜沥琼英。补阙思冲融，巾拂艺亦精。彩
蝶戏芳圃，瑞云滋翠屏。拾遗兴难侔，逸调旷无程。九
酝贮弥洁，三花寒转馨。校书才智雄，举世一娉婷。赌
墅鬼神变，属辞鸾凤惊。荖肩曳长裾，总辔奉和铃。共
赋瑶台雪，同观金谷笙。倚天方比剑，沉水忽如瓶。君
持玉盘珠，写我怀袖盈。读罢涕交颐，愿言跻百龄。”纶
之才思，皆此类也。文宗好文，尤重纶诗，尝问侍臣曰：
“卢纶集几卷，有子弟否？”李德裕对曰：“纶有四男，皆登
进士第，今员外郎简能、侍御史简辞是也。”即遣中使
诣其家，令进文集。简能尽以所集五百篇上献，优诏嘉之。

按《旧唐书李虞仲传》：虞仲父端，登进士第，工诗。大历
中，与韩翃、钱起、卢纶等文咏唱和，驰名都下，号大历
十才子。时郭尚父少子暧，尚代宗女昇平公主，贤明
有才思，尤喜诗人，而端等十人多在暧之门下。每宴
集赋诗，公主坐视帘中，诗之美者，赏百缣。暧因拜官，
会十子曰：“诗先成者赏。”时端先献警句云：“熏香荀令
偏怜小，傅粉何郎不解愁。”主即以百缣赏之。钱起曰：
“李校书诚有才，此篇宿构也。愿赋一韵正之，请以起
姓为韵。”端即襞笺而献曰：“方塘似镜草芊芊，初月如
钩未上弦。新开金埒教调马，旧赐铜山许铸钱。”暧曰：
“此愈工也。”起等始服。端自校书郎移疾江南，授杭州
司马而卒。

按《浙江通志》：“钱起，字仲文，长城人。少能诗。尝寓驿舍，
闻人吟二句云：‘曲终人不见，江上数峰青’。天宝十年，
就进士试《湘灵鼓瑟》诗成，结句未得，遂以二语足之。
试官李炜批曰：‘神句也’。遂中首选，授秘书郎，与郎士
元齐名。时人语曰：‘前有沈宋，后有钱郎’。大历中，为翰
林学士，有诗集二十卷行世。”

按《江南通志》：“吉中孚，楚州山阳人。以诗名，在大历十
才子之列。贞元初，与陆贽、韦执谊等同视草。”

按《畿辅通志》：“耿𣲗，束鹿人，弇之后也，徙居束鹿。善诗
文，句法新奇，时人重之，与钱起等齐名，谓之大历十
才子。”

按：《全唐诗话》：侯希逸镇淄青，翃为从事，罢府，闲居十
年。李勉镇夷门，辟为幕属。时已迟暮，不得意，多家居。
一日，夜将半，客叩门急贺曰：“‘员外除驾部郎中知制
诰’。翃愕然曰：‘误矣’。客曰：‘邸报制诰阙人，中书两进名，
不从。又请之，曰：‘与韩翃时有同姓名者为江淮刺史’。
又具二人同进。御批曰：‘春城无处不飞花，寒食东风
御柳斜。日暮汉宫传蜡烛，轻烟散入五侯家’’。”又批曰：
“与此韩翃。”客曰：“此员外诗耶？”翃曰：“是也。是不误时建
中初也。”

《南部新书》云：“昇平公主宅即席，李端擅场。送王相之
幽镇，翃擅场。送刘相巡江淮，钱起擅场。”

德宗西幸，有神智骢、如意骝二马，谓之功臣。一日有
进瑞鞭者，上曰：“朕有二骏，今得此，可为三绝。”因吟《翃
观调马》诗云：“鸳鸯赭目齿新齐，晓日花间放碧蹄。玉
勒乍回初喷沫，金鞭欲下不成嘶。”高仲武云：“韩员外
意放经史，兴致繁富，一篇一韵，朝野珍之，多士之选
也。至如：‘星河秋一雁，砧杵夜千家’，又：‘客衣筒布细，山
舍荔枝繁’。”又：“疏帘看雪卷，深户映花关。”方之前载，则
芙蓉出水，未足多也。其比兴深于刘员外，觔节减于
皇甫冉也。

世传翃有宠姬柳氏，翃成名，从辟淄青，置之都下。数
岁寄诗曰：“章台柳，章台柳，颜色青青今在否？纵使长
条似旧垂，也应攀折他人手。”柳答曰：“杨柳枝，芳菲节，
可恨年年增离别。一叶随风忽报秋，纵使君来岂堪
折。”后果为蕃将沙吒利所劫，翃会入中书，道逢之，谓
永诀矣。是日，临淄大校置酒，疑翃不乐，具告之。有虞
候将许俊以义烈自许，即诈取得之，以授韩希逸，闻
之曰：“似我往日所为也。”俊复能之。翃后为夷门幕府，
后生共目为《恶诗》，轻之。

按《本事诗》：“韩翃少负才名，天宝末举进士。孤贞静默，
所与游皆当时名士。然而荜门圭窦，室唯四壁。邻有
李将失名妓柳氏，李每至，必邀韩同饮。韩以李豁落
大丈夫，故常不逆，既久愈狎。柳每以暇日，隙壁窥韩
所居，即萧然良久，闻客至，必名人，因乘间语李曰：‘韩
秀才穷甚矣，然所与游必闻名人，是必不久贫贱，宜
假借之’。”李深颔之。间一日，具馔邀韩，酒酣，谓韩曰：“秀
才当今名士；柳氏当今名色。以名色配名士，不亦可
乎？”遂命柳从坐接韩。韩殊不意，恳辞不敢当。李曰：“大
丈夫相遇杯酒间，一言道合，尚相许以死，况一妇人，
何足辞也？”卒授之，不可拒。又谓韩曰：“夫子居贫，无以
自振，柳资数百万，可以取济。柳淑人也，宜事夫子，能
尽其操。”即长揖而去。韩追让之，顾恍然自疑曰：“此豪
达者，昨暮备言之矣，勿复致讶。”俄就柳居，来岁成名。
后数于淄青节度使侯希逸，奏为从事。以世方扰，不
敢以柳自随，置之都下，期至而迓之，连三岁不果迓。
因以良金买练囊中寄之，题诗曰：“章台柳，章台柳，往
日青青今在否？纵使长条似旧垂，亦应攀折他人手。”
柳复诗答曰：“杨柳枝，芳菲节。可恨年年赠离别。一叶
随风忽报秋，纵使君来，岂堪折。”柳以色显，独居恐不
自免，乃欲落发为尼，居佛寺。后翃随侯希逸入朝，寻
访，不得已，为立功蕃将沙吒利所劫，宠之专房，翃，怅
然不能割。会入中书，至子城东南角，逢犊车，缓随之，
车中问曰：“得非青州韩员外邪？”曰：“是。”遂披帘曰：“某柳
氏也。失身沙吒利，无从自脱。明日尚此路还，愿更一
来取别。”韩深感之，明日如期而往，犊车寻至，车中投
一红巾，包小合子，实以香膏，呜咽言曰：“终身永诀，车
如电逝。”韩不胜情，为之雪涕。是日，临淄大校致酒于都市酒楼邀韩。韩赴之，怅然不乐。座人曰：“韩员外风
流谈笑，未尝不适，今日何惨然邪？”韩具话之。有虞候
将许俊年少被酒，起曰：“寮尝以义烈自许，愿得员外
手笔数字，当立置之。”座人皆激赞，韩不得已与之。俊
乃急装，乘一马，牵一马而驰，迳趋沙吒利之第。会吒
利已出，即以入曰：“将军坠马，且不救，遣取柳夫人。”柳
惊出，即以韩札示之，挟上马，绝驰而去。座未罢，即以
柳氏授韩曰：“幸不辱命。”一座惊叹。时吒利初立功，代
宗方优借，大惧祸作，阖座同见希逸，白其故。希逸扼
腕奋髯曰：“此我往日所为也。”而俊复能之。立修表上
闻，深罪沙吒利。代宗称叹良久，御批曰：“沙吒利宜赐
绢二千匹。”柳氏却归韩翃。后事罢，闲居将十年。李相
勉镇夷门，又署为幕吏。时韩已迟暮，同职皆新进后
生，不能知韩，举目为恶诗。韩邑邑殊不得意，多辞疾
在家。唯末职韦巡官者，亦知名士，与韩独善。一日，夜
将半，韦叩门急，韩出见之，贺曰：“员外除驾部郎中知
制诰。”韩大愕然，曰：“必无此事，定误矣。”韦就坐曰：“留邸
状报制诰阙人，中书两进名，御笔不点出。又请”之，且
求圣旨所与。德宗批曰：“与韩翃。”时有与翃同姓名者
为江淮刺史，又具二人同进，御笔复批曰：“春城无处
不飞花，寒食东风御柳斜。日暮汉宫传蜡烛，轻烟散
入五侯家。”又批曰：“与此韩翃。”韦又贺曰：“此非员外诗
邪？”韩曰：“是也，是知不误矣。”质明而李与僚属皆至，时
建中初也。

按：《全唐诗话》“峒登进士第，为拾遗，入为集贤学士，后
终州刺史。或云终元武令。”《文艺传》云“终右补阙。”